
_START_ARTICLE_
Aeromøllen
_START_PARAGRAPH_
Aeromøllen var en vindmølle, der blev opført i 1942 af FLSmidth for Bogense El-værk på Bogense Havn. Den blev indviet 21. januar 1943 og leverede jævnstrøm. Det var den første vindmølle i Danmark, der udelukkende var beregnet på produktion af elektricitet._NEWLINE_Møllen havde tre vinger med en rotordiameter på 23 meter og som noget helt nyt anbragt på et knap 30 meter højt betontårn. I 1944 producerede den ca. 103 MWh og kunne høres i hele byen._NEWLINE_Der var 29 møller af typen i Danmark, men kun fire var så store som den i Bogense. De 25 andre havde kun to vinger og et vingefang på 17 meter. Aeromøllen var ustabil. I 1953 overgik byens el-værk til vekselstrøm hvorefter Aeromøllen blev taget ud af drift og vingerne afmonteret._NEWLINE_I 1972 blev den privatejet og har siden stået uvirksom hen. Møllen bruges i dag som klatre- og rappellingtårn for byens søspejdere.